75 ವರ್ಷವಾದರೂ ಕೃಷಿಯಲ್ಲಿ ಸಾಧನೆ – ಪುಟ್ಟಮ್ಮಗೆ ನಾರಿ ನಾರಾಯಣಿ ಪ್ರಶಸ್ತಿ

ಜಮೀನಿನ ಕೃಷಿ ಕೆಲಸ ಎಂದರೆ ದೂರ ಸರಿಯುವ ಜನರ ಮಧ್ಯೆ ನೆಲಮಂಗಲ ಬಳಿಯ ಬೊಮ್ಮಶೆಟ್ಟಿಹಳ್ಳಿಯ 75 ವರ್ಷದ ಪುಟ್ಟಮ್ಮ ವಿಭಿನ್ನವಾಗಿ ನಿಲ್ಲುತ್ತಾರೆ. ಈ ವಯಸಿನಲ್ಲಿಯೂ ಬತ್ತದ ಉತ್ಸಾಹದೊಂದಿಗೆ ಕೆಲಸ ಮಾಡಿ ಕೃಷಿ, ತೋಟಗಾರಿಕೆ, ಸಮಗ್ರ ಕೃಷಿ ಮಾಡಿ ಲಕ್ಷ ಲಕ್ಷ ಆದಾಯ ಸಂಪಾದಿಸುತ್ತಿದ್ದಾರೆ.

30 ಎಕ್ರೆ ಜಮೀನಿನನಲ್ಲಿ ವ್ಯವಸಾಯ ಹೈನುಗಾರಿಕೆ ಮೀನು ಸಾಕಾಣಿಕೆ ಮಾಡಿ ಪ್ರಗತಿಪರ ರೈತ ಮಹಿಳೆಯಾಗಿ ಇತರಿಗೂ ಸ್ಫೂರ್ತಿಯಾಗಿದ್ದಾರೆ.

ಇವರ ತೋಟಕ್ಕೆ ಭೇಟಿ ನೀಡುವ ಯುವ ರೈತರಿಗೆ ಹಿಂದಿನ ಕೃಷಿ ಉಪಕರಣಗಳಾದ ಮರದ ಎತ್ತಿನ ಗಾಡಿ, ಕೂರಿಗೆ, ನೇಗಿಲು, ಸೇರಿದಂತೆ ಹತ್ತಾರು ಕೃಷಿ ಯಂತ್ರಗಳ ಸಂಗ್ರಹಣೆ ಮಾಡಿ ಪ್ರದರ್ಶನ ಮೂಲಕ ಕೃಷಿಯ ಮಾಹಿತಿ ನೀಡುತ್ತಾರೆ. ಸುಮಾರು ಕುಟುಂಬಗಳಿಗೆ ಕೆಲಸದ ಮೂಲಕ ಆಸರೆಯಾಗಿದ್ದಾರೆ. ಜೊತೆಗೆ ಅವರ ಮಕ್ಕಳಿಗೆ ವಿದ್ಯಾಭ್ಯಾಸ, ಅವರ ಜೀವನ ನಿರ್ವಹಣೆ, ಬಡವರಿಗೆ ಕೈಲಾದ ಸಹಾಯ ಮಾಡುತ್ತಿದ್ದಾರೆ.

ಕೃಷಿಯೇ ದೇವರು ಭೂಮಿಯೇ ತಾಯಿ ಅಂತಾ ನಂಬಿಕೊಂಡ ಈ ಹಿರಿ ಜೀವಕ್ಕೆ ಪಬ್ಲಿಕ್ ಟಿವಿ ನಾರಿನಾರಾಯಣಿ ಪ್ರಶಸ್ತಿ ನೀಡಿ ಗೌರವಿಸಲು ಹೆಮ್ಮೆ ಪಡುತ್ತಿದೆ.